Na podlagi 88. člena Zakona o organiziranosti in delu v policiji (Uradni list RS, št. 15/13, 11/14, 86/15, 77/16 in 77/17, 36/19 in 66/19 – ZDZ) minister za notranje zadeve izdaja

**Pravilnik**

**o SPREMEMBAH in dopolnitvah pravilnika o oddaji službenih stanovanj, samskih sob in ležišč v samskih sobah Ministrstva za notranje zadeve za potrebe Policije**

1. člen

V Pravilniku o oddaji službenih stanovanj, samskih sob in ležišč v samskih sobah Ministrstva za notranje zadeve za potrebe policije (št. 007-28/2014/23 (15231-01) z dne 30. 5. 2014, št. 007-458/2015/5 (15231-01) z dne 3. 12. 2015, št. 007-48/2017/4 (15231-01) z dne 26. 6. 2017 in št. 007-34/2018/1 (15231-04) z dne 29. 1. 2018 – v nadaljevanju Pravilnik) se v 6. členu prvi odstavek spremeni tako, da se glasi:

»(1) Predlog letnih načrtov nakupov, investicijskega vzdrževanja in prodaje stanovanj za policijo pripravi notranja organizacijska enota MNZ, pristojna za logistiko in nabavo (v nadaljnjem besedilu: strokovna služba), skupaj z obrazložitvijo skladnosti s srednjeročnimi planskimi dokumenti. Pri pripravi letnih načrtov se upoštevajo razpoložljive pravice porabe in potrebe, ugotovljene na podlagi analiz in povpraševanja.«

2. člen

V 11. členu se spremenita drugi in peti odstavek tako, da se glasita:

»(2) Ne glede na prejšnji odstavek lahko minister odloči, da se z uslužbencem Policije ali MNZ, ki je imel sklenjeno najemno pogodbo na podlagi tega pravilnika, in se je upokojil zaradi poklicne bolezni, priznane invalidnosti I. kategorije ali drugih posebej utemeljenih razlogov, sklene nova najemna pogodba za nedoločen čas. Posebej utemeljeni razlogi so:

* vezanost na zdravstveno dejavnost, ki jo opravljajo javni zdravstveni zavodi ter druge pravne in fizične osebe na podlagi dovoljenja za opravljanje zdravstvene dejavnosti zaradi trajnega zdravljenja,
* trajna vezanost na invalidski voziček,
* trajna pomoč druge osebe.

(5) V primerih iz prvega odstavka ter 1. in 2. alineje četrtega odstavka tega člena se najemna pogodba sklene za določen čas, in sicer do pet let z možnostjo podaljšanja.«

Doda se nov šesti odstavek, ki se glasi:

»(6) Strokovna služba obvestilo o sklenitvi najemnega razmerja po drugem odstavku tega člena pošlje v seznanitev komisiji.«

3. člen

V 13.b členu se spremenita prvi in četrti odstavek tako, da se glasita:

»(1) Ne glede na določila 13. člena lahko minister izjemoma odloči, da se z najemnikom, ki se je upokojil neposredno kot uslužbenec Policije ali MNZ in je imel sklenjeno najemno pogodbo na podlagi tega pravilnika, sklene najemno razmerje za nedoločen čas, če je prejemnik varstvenega dodatka.

(4) Najemnik mora ves čas najemnega razmerja strokovni službi pošiljati vsakokrat veljavno odločbo centra za socialno delo o pravici do prejemanja varstvenega dodatka. Če po prenehanju veljavnosti že predložene odločbe ne predloži nove odločbe, je to kršitev najemne pogodbe in razlog za njeno odpoved.«

Doda se nov peti odstavek, ki se glasi:

»(5) V primeru prenehanja pravice do prejemanja varstvenega dodatka, najemnik ni upravičen do sklenitve nove najemne pogodbe po 11. ali 13.c členu tega pravilnika.«

4. člen

V 13.c členu se doda nov četrti odstavek, ki se glasi:

»(4) V primeru sklenitve najemne pogodbe po prvem odstavku tega člena, najemnik v primeru nepodaljšanja oziroma po preteku treh let ni upravičen do sklenitve nove najemne pogodbe na podlagi 11. člena.«

5. člen

Doda se nov 13.č člen, ki se glasi:

»(1) Ne glede na določila 13. člena lahko minister odloči, da se z najemnikom, ki se je upokojil neposredno kot uslužbenec Policije ali MNZ in je imel sklenjeno najemno pogodbo na podlagi tega pravilnika ter ima status vojnega veterana, sklene najemno razmerje za nedoločen čas. Po njegovi smrti se na podlagi vloge najemno razmerje lahko prenese na njegovega zakonca, partnerja ali na ožjega družinskega člana, če je ob njegovi smrti vsaj 5 let dejansko prebival v stanovanju, imel prijavljeno stalno prebivališče in bil naveden v najemni pogodbi.

(2) Službeno stanovanje se lahko odda v najem le, če najemnik, zakonec oziroma partner ali ožji družinski član ni lastnik ali solastnik primernega stanovanja ali stanovanjske hiše.

(3) Strokovna služba obvestilo o sklenitvi najemnega razmerja po tem členu pošlje v seznanitev komisiji.«

6. člen

V dosedanjem 13.č členu, ki postane 13.d člen, se spremeni prvi odstavek tako, da se glasi:

»(1) Za sklenitev najemnega razmerja v primerih iz prvega, drugega in četrtega odstavka 11., 12., 13.b-, 13.c- in 13.č člena tega pravilnika mora prosilec, zakonec, partner ali ožji družinski član pisno zaprositi najmanj 90 dni pred potekom najemnega razmerja, v primeru smrti pa v 90 dneh po smrti najemnika. Vlogi morata biti priložena potrdilo o stalnem prebivališču in listina, iz katere je razvidno ali so prosilec, zakonec, partner in kateri od ožjih družinskih članov, ki s prosilcem stalno prebivajo ali so stalno prebivali, vpisani kot lastniki nepremičnin/-e. V primeru smrti najemnika morajo zakonec, partner ali ožji družinski član k vlogi priložiti tudi potrdilo o skupnem gospodinjstvu. Potrdila in listine ne smejo biti starejši od 90 dni.«

Doda se nov četrti odstavek, ki se glasi:

»(4) Za sklenitev najemnega razmerja iz prvega odstavka 13.č člena mora najemnik priložiti vlogi tudi potrdilo o statusu vojnega veterana.«

Sedanji četrti odstavek postane peti odstavek in se spremeni tako, da se glasi:

»(5) Potrdila in listine iz tega člena lahko v imenu oseb, navedenih v tem členu, pridobi strokovna služba na podlagi njihovega pisnega soglasja.«

7. člen

Dosedanji 13.d člen, ki postane 13.e člen, se spremeni tako, da se glasi:

»Določbe 11., 13., 13. a-, c-, in d-člena tega pravilnika veljajo tudi za podaljšanje najemnega razmerja, če je to dopustno.«

8. člen

V 36. členu se doda nov drugi odstavek, ki se glasi:

»(2) V skladu z vsakokratnim veljavnim Pravilnikom, o spremembi višine najemnine, lastnik pisno obvesti najemnika.«

Sedanji drugi odstavek postane tretji odstavek.

9. člen

Obrazec STAN-3 – Predlog za dodelitev službenega stanovanja in obrazec SOBA-2 – Predlog za dodelitev samske sobe ali ležišča v samski sobi se nadomestita z novima obrazcema STAN-3 – Predlog za dodelitev službenega stanovanja in SOBA-2 – Predlog za dodelitev samske sobe ali ležišča v samski sobi, ki sta sestavna dela pravilnika.

PREHODNA IN KONČNA DOLOČBA

10. člen

Določbe tega pravilnika veljajo tudi za že obstoječa najemna razmerja, četudi na dan začetka veljavnosti tega pravilnika še niso podali vloge za sklenitev novega najemnega razmerja ali za podaljšanje najemnega razmerja.

11. člen

Ta pravilnik začne veljati naslednji dan po podpisu. Objavi se na intranetu policije in MNZ ter na spletni strani policije in MNZ.

Številka: 007-401/2020/ (1651-04)

Datum:

Aleš Hojs

minister